section_heading: O klubu
paragraph_text: Do 1954. godine u Koprivnici igrao se Veliki rukomet; te godine otpočela je revolucionarna promjena uvođenjem Malog rukometa te se na taj način i Koprivnica svrstala među gradove koji su tu transformaciju uspješno proveli. Prva rukometna utakmica odigrana je u listopadu 1954. godine između Gimnazijskih ekipa Koprivnice i Virovitice te se taj datum smatra kao početak djelovanja muškog rukometa u Koprivnici. Igrače je okupio i ekipu vodio mladi nastavnik tjelesnog odgoja Ivan Kušek. Nakon odigrane prve utakmice povećan je interes za ovu igru te je bilo moguće formirati nekoliko ekipa. Već naredne godine rukometaši Koprivnice bili su uključeni u službeno natjecanje, a koje traje sve do danas tj. više od pola stoljeća. Klub je počeo djelovati 1953./54. godine pod nazivom Rukometna sekcija „Ivo Marinković“, a 1956. godine je preimenovan u RK Partizan. Pod nazivom RK "KOPRIVNICA” Koprivnica je osnovana 1996. godine, a od 2015. godine nastupa pod imenom RK "KOPRIVNICA-HANGAR 18". Od 2018. godine klub nastupa pod imenom RK "Koprivnica-NOA". Nakon odlaska u stečaj tvrtke NOA, klub ponovno nosi stari naziv "RK Koprivnica".